
PARLAMENTUL ROMÂNIEI

CAMERA DEPUTAŢILOR

Comisia pentru politică                economică, reformă şi privatizare

Bucureşti, 

Nr. 21/I/ 346/09.05.2002





R  A  P  O  R  T

asupra proiectului de Lege pentru aprobarea Ordonanţei de urgenţă a Guvernului  nr.26/2002

privind organismele de plasament colectiv în valori mobiliare

În conformitate cu prevederile art. 89 şi 107  din Regulamentul Camerei Deputaţilor, Comisia pentru politică economică, reformă şi privatizare a fost sesizată spre dezbatere şi avizare în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului  nr.26/2002 privind organismele de plasament colectiv în valori mobiliare, trimis cu adresa nr. 145/25.03.2002.

La întocmirea prezentului raport, Comisia a avut în vedere:

1. Avizul nr.1367/18.12.2001 al Consiliului Legislativ; 

2. Avizul nr.414/20.02.2002 al Consiliului Economic şi Social;

3. Avizul nr.145/27.03.2002 al Comisiei juridice, de disciplină şi imunităţi;

4. Avizul nr.  22/185/08.04.2002 al Comisiei pentru buget, finanţe şi bănci;
5. Avizul suplimentar nr. 22/185/08.05.2002 al Comisiei pentru buget, finanţe şi bănci.

Proiectul de Lege are ca obiect de reglementare aprobarea Ordonanţei de urgenţă a  Guvernului nr.26/2002 care stabileşte cadrul legal privind înfiinţarea şi funcţionarea organismelor de plasament colectiv în valori mobiliare, cu instituţiile şi operaţiunile specifice acestora, în vederea mobilizării economiilor băneşti şi orientarea acestora către plasamente şi investiţii, pe principiul diversificării şi administrării prudente a riscului de portofoliu, în condiţii adecvate de protecţie a investitorilor.

Prin acest proiect de Lege se asigură stabilitatea sistemului financiar, a transparenţei, a protecţiei investitorilor, de crearea unui cadru legal care să clarifice ambiguităţile şi să elimine acele dispoziţii ale normelor legale în viguare care au făcut posibilă apariţia fenomenelor CARITAS, F.M.O.A.-S.A.F.I., F.N.I., precum şi necesitatea recâştigării încrederii populaţiei în piaţa fondurilor mutuale.

Ordonanţa de urgenţă reglementează: condiţiile pentru calificarea ca organism de plasament colectiv în valori mobiliare cât şi excepţiile, condiţiile de înfiinţare, obligaţiile privind politica de investiţii, reglementarea depozitarului şi a societăţilor de administrare a investiţiilor, structura contractuală de administrare a acestor organisme. 
Proiectul de Lege face parte din categoria legilor organice, potrivit prevederilor art. 74 alin.(1) din  Constituţie.

Potrivit prevederilor art. 60 din  Regulamentul  Camerei  Deputaţilor, membrii Comisiei au examinat  acest  proiect  de  Lege,  în   şedinţele  din 8 şi 9 mai  2002. 

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii:

1. Ministerului Finanţelor Publice: domnul Cătălin Doica- director  general adjunct, doamna Onofreiciuc Georgiana- consilier.

2.  Comisiei Naţionale a Valorilor Mobiliare: doamna Gabriela Anghelache-preşedinte, doamna Agalopol Ileana-comisar, domnul Bărbulescu Olimp-consilier, domnul  Paul Miclăuş-comisar, domnul Octavian Merce-comisar. 

La lucrările Comisiei au fost prezenţi 28 deputaţi, din totalul de 31 membri ai Comisiei.

 Proiectul de lege a fost primit de la Secretariatul General al Guvernului

În urma dezbaterii, Comisia propune admiterea cu modificări a proiectul de Lege pentru aprobarea Ordonanţei de urgenţă a Guvernului  nr.26/2002 privind organismele de plasament colectiv în valori mobiliare, în unanimitate (28 de voturi).

I. Amendamente admise
În urma examinării acestui proiect de lege,  Comisia pentru politică economică, reformă şi privatizare, propune ca acesta să fie supus, spre dezbatere şi adoptare în plenul Camerei Deputaţilor cu următoarele amendamente:
Nr. crt.
Text iniţial
Text propus de Comisie

(autorul amendamentului)
Motivarea propunerii amendamentelor

0
1
2
3

1.
Articol unic. – se aprobă Ordonanţa de urgenţă a Guvernului  nr.26/2002 privind organismele de plasament colectiv în valori mobiliare. 
Articolul unic al Legii se modifică şi devine:

Articolul I – Se aprobă Ordonanţa de urgenţă a Guvernului  nr.26/2002 privind organismele de plasament colectiv în valori mobiliare, publicată în Monitorul Oficial al României, Partea I, nr. 229 din 5 aprilie 2002, cu următoarele modificări şi completări:

Autor: Comisia pentru politică economică, reformă şi privatizare

Pentru respectarea normelor de tehnică legislativă.

2.
Art.76. - Informaţiile financiar-contabile şi cele cu privire la operaţiunile prevăzute în raportul anual trebuie să fie auditate de către una sau mai multe persoane abilitate prin lege să desfăşoare astfel de activităţi. Raportul auditorului financiar, incluzând calificările şi comentariile aferente va fi reprodus în întregime în raportul anual.
Articolul 76 se modifică, se completează şi va avea următorul cuprins:

Art.76. – “ Situaţiile financiare şi cele cu privire la operaţiunile prevăzute în raportul anual trebuie să fie auditate de către auditori financiari, membri ai Camerei Auditorilor Financiari din România. Raportul auditorului financiar, incluzând opinia şi recomandările va fi reprodus în întregime în raportul anual.”

Autori : dl deputat Eugen Nicolaescu- PNL

              dl deputat Florin Georgescu – PSD.
Pentru corelare cu reglementările legale în vigoare din domeniul auditului financiar.

3.
Art.86. -  (1) Situaţiile financiar-contabile şi cele privind operaţiunile oricărei entităţi supuse autorizării, supravegherii şi controlului CNVM, conform prevederilor prezentei ordonanţe de urgenţă vor fi elaborate în conformitate cu cerinţele specifice stabilite prin reglementările CNVM şi vor fi verificate şi certificate de auditori financiari autorizaţi de CNVM.
La articolul 86 aliniatul (1) se modifică, se completează şi va avea următorul cuprins:

Art.86. – (1) “Situaţiile financiare şi cele privind operaţiunile oricărei entităţi supuse autorizării, supravegherii si controlului CNVM vor fi elaborate în conformitate cu prevederile legale în vigoare şi reglementările specifice emise de CNVM. Situaţiile financiare vor fi verificate şi certificate de auditori financiari, membri ai Camerei Auditorilor Financiari din România.” 

Autori : dl deputat Eugen Nicolaescu- PNL

              dl deputat Florin Georgescu – PSD.
Pentru corelare cu reglementările legale în vigoare din domeniul auditului financiar.



4.
Art.86. -  (2) CNVM va ţine un registru special cu persoanele autorizate să realizeze activitatea de audit pentru persoanele juridice ce intră sub incidenţa prevederilor prezentei ordonanţe de urgenţă. Registrul de evidenţă are un caracter public.

(3) CNVM va emite reglementări cu privire la condiţiile de autorizare şi de înregistrare a acestora în registrul prevăzut la alin.(2).

(4) CNVM va supraveghea activitatea auditorilor înscrişi în registrul prevăzut la alin.(2) în scopul verificării independenţei şi competenţei lor în domeniul reglementat de prezenta ordonanţă de urgenţă. În activitatea de supraveghere CNVM poate:

a) să solicite auditorului, periodic sau ocazional, comunicarea de date, informaţii, înregistrări şi documente, specificând modalitatea de transmitere şi termenul limită;

b) să solicite auditorului informaţii detaliate şi clarificări;

c) să solicite aplicarea unor principii şi 

metode de auditare specifice.

(5) Auditorii sunt obligaţi să informeze CNVM în termen de 2 zile lucrătoare, cu privire la modificarea oricăreia dintre condiţiile care au stat la baza înregistrării prevăzute la alin.(2).

(6) CNVM poate radia auditorul din registrul special dacă:

a) neregulile descoperite sunt deosebit de grave sau comise în mod repetat;

b) una sau mai multe dintre condiţiile de înregistrare în registrul special  nu mai sunt satisfăcute şi auditorul nu se încadrează în ele în perioada specificată prin reglementările CNVM;

c) dacă pentru o perioadă de trei ani consecutivi auditorul nu încheie nici un contract de audit cu respectarea condiţiilor legale.

(7) Radierea din registrul special va fi publicată în Buletinul CNVM şi va fi comunicată în termen de 15 zile calendaristice societăţilor care au contract de audit cu auditorul respectiv. Societăţile sunt ţinute să convoace o adunare generală extraordinară care să hotărască încheierea unui nou contract de audit cu respectarea dispoziţiilor alin.(8).

(8) Cu ocazia adunării generale a acţionarilor pentru aprobarea bilanţului contabil şi a contului de profit şi pierderi, aceştia vor decide şi în legătură cu identitatea auditorului pentru noul an financiar, cuantumul renumeraţiei acestuia şi vor aproba contractul de audit cu un auditor  înregistrat în registrul special. Contractul de audit cu un acelaş auditor se poate încheia pentu o durată de maximum 3 ani consecutivi şi nu poate fi reînoit decât o singură dată.

(9) În scopul asigurării independenţei auditorului, se interzice încheierea contractului de audit cu un auditor care se află într-una din situaţiile de incompatibilitate stabilite prin regulament de CNVM.


Art.86. alin. (2),(3),(4),(5),(6),(7),(8),(9) se abrogă.

Autori : dl deputat Eugen Nicolaescu- PNL

              dl deputat Florin Georgescu – PSD.
Pentru corelare cu reglementările legale în vigoare din domeniul auditului financiar.

5.
Art.87. - (1) CNVM împreună cu Camera Auditorilor vor elabora norme privind auditarea entităţilor menţionate la art. 86.

(2) Auditorii înregistraţi în registrul special al CNVM vor verifica cel puţin următoarele:

a) dacă pe durata anului financiar contabilitatea societăţii de administrare a investiţiilor şi/sau a societăţii de investiţii  a fost ţinută corect şi operaţiunile au fost evidenţiate corect în contabilitate;

b) dacă bilanţul corespunde cu înregistrările contabile şi dacă acestea corespund prevederilor actelor constitutive şi reglementărilor legale.

(3) Auditorii vor întocmi şi prezenta în adunarea generală a acţionarilor societăţii de investiţii pentru aprobarea bilanţului contabil şi a contului de profit şi pierderi un raport anual de audit ce va conţine atât analiza conform prevederilor alin.(2), cât şi opinia în legătură cu modul în care bilanţul corespunde prevederilor actelor constitutive şi reglementărilor specifice ce guvernează întocmirea acestuia. În cazul în care opinia auditorului este că bilanţul nu corespunde cerinţelor de mai sus, acesta are obligaţia de a informa CNVM în termen de 24 de ore în legătură cu încălcările descoperite.

(4) Raportul prevăzut la alin.(3) şi contractul de audit prevăzut la art.85 alin.(8) trebuie remise CNVM în termen de 15 zile calendaristice de la data ţinerii adunării generale.

(5) Auditorii răspund solidar cu administratorii societăţii pentru prejudiciile produse  acesteia sau unor terţi  ca rezultat al neexecutării obligaţiilor lor profesionale sau prin acte sau fapte ilicite.
Art.87. alin.(1),(2),(3),(4),(5) se abrogă.

Autori : dl deputat Eugen Nicolaescu- PNL

              dl deputat Florin Georgescu – PSD.
Pentru corelare cu reglementările legale în vigoare din domeniul auditului financiar.

6.
Text nou
După art.I al Legii, se introduce un articol nou cu următorul text:

“Art.II. - Ordonanţa de urgenţă a Guvernului  nr.26/2002 privind organismele de plasament colectiv în valori mobiliare cu modificările şi completările aduse prin prezenta Lege se va republica în Monitorul Oficial al României, Partea I, dându-se textului o nouă numerotare.”

Autor: Comisia pentru politică economică, reformă şi privatizare
Pentru considerente de tehnică legislativă, avînd în vedere  modificările şi completările aduse actului normativ menţionat.



PREŞEDINTE,


       Dan Radu Ruşanu







                               SECRETAR,

                                 




Lucia-Cornelia Lepădatu









                                                                                   Consilier parlamentar









                                                                                             Doina Leonte

Comisia pentru politică

economică, reformă şi privatizare

Bucureşti,

Nr.21/I/346/09.05.2002

C ă t r e,





 BIROUL PERMANENT AL





 CAMEREI DEPUTAŢILOR



Vă înaintăm, alăturat, RAPORTUL asupra proiectul de Lege pentru aprobarea Ordonanţei de urgenţă a Guvernului  nr.26 /2002 privind organismele de plasament colectiv în valori mobiliare, trimis Comisiei, pentru examinare în fond, în procedură de urgenţă, cu adresa nr. 145/ 25.03.2002.
 PREŞEDINTE,

                                               Dan Radu RUŞANU

